CELEX: 52014XG0201(02)
Language: sk
Date: 2014-02-01 00:00:00
Title: Závery Rady o posilnení sociálneho začlenenia mladých ľudí, ktorí nie sú zamestnaní, nezúčastňujú sa na vzdelávaní alebo odbornej príprave

1.2.2014   
            
            
               SK
            
            
               Úradný vestník Európskej únie
            
            
               C 30/5
            
         Závery Rady o posilnení sociálneho začlenenia mladých ľudí, ktorí nie sú zamestnaní, nezúčastňujú sa na vzdelávaní alebo odbornej príprave
   2014/C 30/03
   RADA A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE:
   UZNÁVAJÚ, ŽE:
   
               1.
            
            
               Mladé ženy a mladí muži sú pre Európu dôležitým zdrojom. Predstavujú potenciál pre súčasnosť, ako aj budúcnosť, čelia však mnohým výzvam, ako sú napríklad nezamestnanosť a s ňou spojené sociálne problémy (1). Všetky členské štáty musia podniknúť bezodkladné opatrenia zamerané na podporu zamestnanosti mladých ľudí, ich vzdelávania a odbornej prípravy, ako aj ich účasti a sociálneho začlenenia, s cieľom prekonať súčasnú krízu a zabrániť podobným problémom v budúcnosti.
            
         
               2.
            
            
               Mladí ľudia, ktorí nie sú zamestnaní, nezúčastňujú sa na vzdelávaní alebo odbornej príprave [ďalej len „mladí ľudia v situácii NEET“ (NEET – „not in an employment, education or training“)] (2) môžu čeliť negatívnym sociálnym podmienkam, akými sú napríklad izolácia, nedostatočná samostatnosť, zapojenie sa do rizikového správania sa a nestabilné psychické a fyzické zdravie, v dôsledku ktorých sú neskôr v živote vystavení väčšiemu riziku nezamestnanosti a sociálneho vylúčenia. Sociálne vylúčenie mladých ľudí, najmä mladých ľudí v situácii NEET, môže mať v Európe negatívne následky na hospodárstvo a spôsobovať výrazné náklady. V roku 2011 dosiahla hospodárska strata súvisiaca s tým, že sa mladí ľudia nezúčastňujú na trhu práce, 153 miliárd EUR. Tento údaj predstavuje konzervatívny odhad a zodpovedá 1,2 % HDP EÚ (3).
            
         
               3.
            
            
               Mladí ľudia v situácii NEET sú zraniteľní vo väčšej alebo menšej miere a majú rôzne charakteristiky a potreby. Preto je na účely ich účinného a úspešného (opätovného) začlenenia do trhu práce, systému vzdelávania alebo odbornej prípravy a spoločenského života potrebný prístup, ktorý je individuálne prispôsobený každému jednotlivcovi.
            
         
               4.
            
            
               Tento prístup sa uznal v odporúčaní Rady z 22. apríla 2013 o zavedení záruky pre mladých ľudí (4). V uvedenom odporúčaní sa uvádza, že všetci mladí ľudia vo veku do 25 rokov by mali dostať kvalitnú ponuku zamestnania, ďalšieho vzdelávania, učňovskej prípravy alebo stáže v lehote štyroch mesiacov po strate zamestnania alebo ukončení formálneho vzdelania (5).
            
         
               5.
            
            
               Panorámou zručností EÚ a prognózami ponuky zručností Európskeho strediska pre rozvoj odborného vzdelávania sa môžu podporovať politické iniciatívy zamerané na zníženie nezamestnanosti mládeže, a to uľahčením zisťovania vznikajúceho nedostatku zručností, ako aj trendov súvisiacich so zručnosťami a perspektív týkajúcich sa trhu práce.
            
         
               6.
            
            
               Rizikové faktory, ktoré zvyšujú riziko dostať sa do situácie NEET, sú často kombináciou osobných, hospodárskych, vzdelávacích a sociálnych okolností.
            
         
               7.
            
            
               Práca s mládežou, dobrovoľnícka činnosť, aktívne občianstvo a neformálne vzdelávanie a informálne učenie sa môžu zohrávať dôležitú a komplementárnu úlohu tým, že všetkým mladým ľuďom, a to najmä mladým ľuďom, ktorí sa nachádzajú v situácii NEET, prinášajú v rámci prechodu na trh práce pridanú hodnotu: jej súčasťou je budovanie prepojení medzi systémami vzdelávania a zamestnanosti, dopĺňanie formálneho systému vzdelávania, posilňovanie sebadôvery, sociálneho kapitálu a sebarozvíjania a zvyšovanie sociálnych a technických zručností, ktoré zvyšujú zamestnateľnosť.
            
         
               8.
            
            
               V spoločných záveroch konferencie EÚ o mládeži, ktorú usporiadalo litovské predsedníctvo 9. až 12. septembra 2013, sa zdôrazňuje, že je potrebné prispôsobiť vzdelávanie potrebám mladých ľudí a požiadavkám trhu práce s cieľom uľahčiť prechod zo vzdelávania do zamestnania a zlepšiť podmienky pre začleňovanie mladých ľudí do trhu práce (6).
            
         DOMNIEVAJÚ SA, ŽE:
   
               9.
            
            
               Je potrebné zhodnotiť a posúdiť existujúci výskum, systémy a programy týkajúce sa mladých ľudí v situácii NEET na miestnej, regionálnej, vnútroštátnej a európskej úrovni, aby sa zistilo, čo je prekážkou ich prístupu k službám, a to najmä pokiaľ ide o mladých ľudí, ktorí sú neaktívni.
            
         
               10.
            
            
               Politika v oblasti mládeže a najmä práca s mládežou môžu prispieť k úspešnému vykonávaniu iniciatív EÚ na boj proti nezamestnanosti a nečinnosti mladých ľudí, ako je napríklad balík opatrení na podporu zamestnanosti mladých ľudí a konkrétne záruka pre mladých ľudí. Na dosiahnutie čo najlepších možných výsledkov sú preto potrebné súdržné a vzájomne sa posilňujúce vnútroštátne opatrenia a iné politické nástroje.
            
         
               11.
            
            
               Mal by sa zabezpečiť holistický prístup a medzisektorová spolupráca na účely zlepšenia sociálneho začlenenia mladých ľudí v situácii NEET. Kľúčový význam má sociálne investovanie do zručností a spôsobilostí ľudí počas celého ich života s cieľom zlepšovať príležitosti začleniť sa do trhu práce a spoločnosti (7). Všetky politické nástroje, opatrenia a činnosti by sa mali koordinovať a vykonávať na miestnej, regionálnej, vnútroštátnej a európskej úrovni a do navrhovania a realizácie opatrení zameraných na sociálne začlenenie mladých ľudí by sa mala zapojiť široká škála zainteresovaných strán.
            
         
               12.
            
            
               Prioritou by mala byť prevencia, aby sa zabránilo nárastu počtu mladých ľudí, ktorí sa dostanú do situácie NEET, a prelomil medzigeneračný cyklus sociálneho vylúčenia. Potrebný je proaktívny prístup, ktorý by zahŕňal rodinu, vychovávateľov detí v predškolskom veku, školy, a to najmä sekundárne a odborné vzdelávanie, poskytovateľov odbornej prípravy a neformálneho vzdelávania, mimovládne organizácie (MVO), predovšetkým mládežnícke organizácie, pracovníkov s mládežou, rodičov a iné zainteresované strany, aby bolo možné včas zasiahnuť s cieľom zabrániť mladým ľuďom dostať sa do situácie NEET.
            
         
               13.
            
            
               Je potrebné, aby sa v rámci politických opatrení zohľadnila rozdielnosť prípadov mladých ľudí v situácii NEET, a to vzhľadom na fázu, kedy sa tieto opatrenia musia uplatniť, a rozsah ich cieľov a činností. Väčšiu pozornosť je potrebné venovať rodovým rozdielom v rámci vzdelávania, sociálnej politike a politike zamestnanosti, ako aj mladým ľuďom s osobitnými potrebami.
            
         
               14.
            
            
               Opatrenia na riešenie prípadov mladých ľudí v situácii NEET by mali byť personalizované a pružné, a mali by sa usilovať o to, aby sa na trhu práce z dlhodobého hľadiska dosiahli udržateľné a pozitívne výsledky, ako aj (opätovné) začlenenie do vzdelávania alebo odbornej prípravy a občianskeho alebo spoločenského života. Pri práci s mladými ľuďmi v situácii NEET by sa mali využívať inovačné postupy, partnerské učenie a osvetové činnosti.
            
         
               15.
            
            
               Na stimulovanie projektov v oblasti sociálneho začlenenia mladých ľudí je rozhodujúce, aby sa účinne využívali európske štrukturálne a investičné fondy, a to najmä Európsky sociálny fond, ako aj európske iniciatívy a programy vrátane iniciatívy na podporu zamestnanosti mladých ľudí a programu Erasmus+.
            
         VYZÝVAJÚ ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ A S NÁLEŽITÝM OHĽADOM NA ZÁSADU SUBSIDIARITY:
   
               16.
            
            
               Tam, kde je to vhodné, vytvorili, vykonávali a ďalej rozvíjali vnútroštátne, regionálne a/alebo miestne stratégie alebo programy, ako napríklad plány vykonávania záruky pre mladých ľudí, na zlepšenie sociálneho začlenenia mladých ľudí v situácii NEET. Takéto stratégie by sa mali zakladať na dôkazoch, vychádzať z medzisektorovej spolupráce a mali by sa do nich zapájať všetky relevantné zainteresované strany. Vypracúvanie stratégií by malo zahŕňať diskusiu s cieľovou skupinou o účinných politických nástrojoch, ich prípravu, vykonávanie, monitorovanie a hodnotenie. Pri monitorovaní a hodnotení prístupu k politickým opatreniam a výsledkov by sa malo zohľadňovať rodové hľadisko.
            
         
      V oblasti prevencie
   
   
               17.
            
            
               Podporovali prístup k náležitým, cenovo prístupným, dostupným a vysoko kvalitným službám, akými sú napríklad vzdelávanie a starostlivosť v ranom detstve, bývanie, sociálne služby a služby zdravotníckej starostlivosti, s cieľom zabrániť, aby sa mladí ľudia dostali do situácie NEET alebo aby v nej pretrvávali.
            
         
               18.
            
            
               Podporovali prácu s mládežou a investovali do nej a uľahčovali prístup mladých ľudí v situácii NEET k službám v oblasti práce s mládežou, a to prostredníctvom posilňovania medzisektorovej spolupráce medzi relevantnými zainteresovanými stranami.
            
         
               19.
            
            
               Uplatňovali komplexný prístup na účely zníženia predčasného ukončovania školskej dochádzky obsahujúci preventívne a intervenčné opatrenia (8).
            
         
               20.
            
            
               Rozvíjali a vykonávali nové prístupy prispôsobené individuálnym potrebám, akými sú napríklad práca s mládežou v teréne a/alebo osvetová práca, a to v záujme lepšieho sociálneho začlenenia mladých ľudí v situácií NEET. V plnej miere využili potenciál práce s mládežou s cieľom posilniť sebadôveru a podporiť sebarozvíjanie mladých ľudí a prispieť k zníženiu predčasného ukončovania školskej dochádzky (9).
            
         
               21.
            
            
               Podnecovali k vysoko kvalitnému usmerňovaniu a podporovali ho, pričom by toto usmerňovanie malo zahŕňať poskytovanie informácií o kariérnom vývoji, informácií o právach v oblasti práce, vyhliadkach týkajúcich sa zamestnania a vzdelávania, možnostiach voľného pohybu, ako aj komplexnejšie poradenstvo a podporu pre všetkých mladých ľudí, najmä tých, ktorí sú vystavení riziku dostať sa do situácie NEET, ako aj pre ich rodiny.
            
         
               22.
            
            
               Posilňovali kapacitu mládežníckych organizácií, prácu s mládežou a iných foriem začleňovania, ako spôsobu účasti a využitia potenciálu mladých ľudí v záujme podpory sociálneho začlenenia mladých ľudí v situácii NEET.
            
         
               23.
            
            
               Podnecovali k iniciatívam na miestnej úrovni a vytváraniu plánov sociálnej súdržnosti s cieľom rozvíjať osobitné činnosti zamerané na mladých ľudí v situácii NEET na účely ich (opätovného) začlenenia do spoločenstiev na miestnej úrovni.
            
         
               24.
            
            
               Využívali Európsky portál pre mládež ako informačnú platformu na poskytovanie informácií mladým ľuďom o otázkach týkajúcich sa sociálneho začleňovania.
            
         
      V oblasti vzdelávania, odbornej prípravy a neformálneho vzdelávania
   
   
               25.
            
            
               Rozšírili prístup k tzv. „druhej šanci na vzdelanie“ a podporovali nadobúdanie a/alebo rozvíjanie zručností a kompetencií, ktoré zodpovedajú potrebám trhu práce.
            
         
               26.
            
            
               Podporovali a zvyšovali dostupnosť profesionálneho poradenstva a usmerňovania prispôsobeného potrebám sociálne vylúčených mladých ľudí vo všetkých fázach ich života.
            
         
               27.
            
            
               Najneskôr v roku 2018 zaviedli, v súlade s vnútroštátnymi okolnosťami a osobitosťami a podľa uváženia členských štátov, opatrenia na potvrdzovanie neformálneho vzdelávania a informálneho učenia sa, ktorými sa jednotlivcom umožní využiť uvedené vzdelávanie a učenie sa na účely svojich kariér a ďalšieho vzdelávania (10).
            
         
               28.
            
            
               Zlepšili prístup k vzdelávaniu a starostlivosti v ranom detstve a zvýšili ich kvalitu. Ďalšia podpora by sa mala poskytovať deťom zo znevýhodneného prostredia (11).
            
         
               29.
            
            
               Vykonávali program Erasmus+ ako podporný nástroj na získanie sociálnych a občianskych kompetencií a zručností, a posilňovali mobilitu a zamestnateľnosť mladých ľudí.
            
         
      V oblasti prechodu zo vzdelávania do zamestnania
   
   
               30.
            
            
               Vytvorili partnerstvá medzi verejnými a súkromnými službami zamestnanosti, službami profesijného poradenstva a inými špecializovanými službami pre mládež (mimovládnymi organizáciami, mládežníckymi centrami a združeniami), ktoré pomôžu uľahčiť prechod z nezamestnanosti, neaktivity, zo vzdelávania alebo z odbornej prípravy do pracovného procesu.
            
         
               31.
            
            
               Podporovali vysokokvalitné učenie sa prácou, ako je napríklad učňovská príprava a stáže, ako účinné opatrenie na zlepšenie udržateľného prechodu zo vzdelávania a z odbornej prípravy do pracovného procesu, konkrétne podporou zručností, ktoré sú relevantné pre trh práce, a zlepšovaním zosúlaďovania zručností s potrebami trhu práce v kontexte – okrem iného – vyhlásenia Rady o Európskom združení učňovskej prípravy (12).
            
         
               32.
            
            
               Vykonávali opatrenia na boj proti nezamestnanosti mladých ľudí, najmä na zlepšenie prechodu pri zohľadnení odporúčania Rady o zavedení záruky pre mladých ľudí, okrem iného prostredníctvom vytvárania prístupov založených na partnerstvách (vrátane tých, ktoré zahŕňajú služby na podporu mládeže), včasnej intervencie a aktivácie, podporných opatrení na integráciu do trhu práce (vrátane posilnenia zručností a opatrení súvisiacich s trhom práce), využívania finančných prostriedkov Európskej únie a hodnotenia a nepretržitého zlepšovania postupov.
            
         
      V oblasti zamestnanosti
   
   
               33.
            
            
               Zlepšili plnú a aktívnu účasť na trhu práce s pomocou opatrení na aktívne začleňovanie, podporovali tvorivosť a inovačné schopnosti mladých ľudí, ktorí chcú vykonávať samostatnú zárobkovú činnosť, podporovali podnikavosť a prvé pracovné skúsenosti.
            
         
               34.
            
            
               Odstraňovali prekážky vrátane diskriminácie na základe veku a ďalších foriem diskriminácie s cieľom (návratu) alebo vstupu na trh práce, riešili problém rôznych foriem neistých pracovných podmienok a v prípade potreby analyzovali možnosti zníženia nemzdových nákladov na prácu s cieľom zvýšiť možnosti zamestnania mladých ľudí (13).
            
         
               35.
            
            
               Umožnili službám zamestnanosti, aby spolu s mládežníckymi organizáciami a ostatnými partnermi podporujúcimi mladých ľudí poskytovali personalizované poradenstvo a individuálne plánovanie činností vrátane individuálnych režimov podpory prispôsobených konkrétnym potrebám, a to na základe zásady obojstranného záväzku už v počiatočnej fáze.
            
         
               36.
            
            
               Zapojili strany, ktoré sú zainteresované v oblasti politiky mládeže, a mladých ľudí, ako aj ďalšie mládežnícke organizácie a organizácie občianskej spoločnosti do navrhovania a vykonávania vhodných politík vrátane záruky pre mladých; osobitná pozornosť sa má pritom venovať najmä potenciálu práce s mládežou identifikovať mladých ľudí, ktorí sú vystavení riziku dostať sa do situácie NEET, a vytvoriť prepojenia medzi nimi a poskytovateľmi služieb. Umožnili stranám zainteresovaným v oblasti mládeže podporovať možnosti, ktoré poskytuje záruka pre mladých ľudí a iné iniciatívy v oblasti zamestnanosti a odbornej prípravy, a poskytovať o nich informácie.
            
         
               37.
            
            
               V plnej miere prispievali k rozvoju portálu EURES, aby sa z neho stala skutočne celoeurópska sieť slúžiaca na sprostredkovanie práce a nábor pracovníkov, zaoberajúca sa potrebami trhu práce v jednotlivých členských štátoch vrátane voľných pracovných miest v oblasti verejných i súkromných služieb zamestnanosti, a prípadne aj učňovskej prípravy a stáží (14).
            
         
               38.
            
            
               Podporovali zosúladenie medzi pracovným, súkromným a rodinným životom s cieľom zabraňovať vytváraniu prekážok pri začleňovaní na trhu práce a odstraňovať ich.
            
         VYZÝVAJÚ KOMISIU, ABY:
   
               39.
            
            
               Naplánovala výmenu najlepších postupov prostredníctvom vhodných nástrojov, ktoré má k dispozícii, vrátane súhrnnej správy o najlepších postupoch v členských štátoch týkajúcich sa (opätovného) začlenenia mladých ľudí v situácií NEET do systémov zamestnanosti a vzdelávania; zohľadnila ďalšie výskumné štúdie a iniciatívy v tejto oblasti a šírila ich výsledky; preskúmala osvedčené postupy vyplývajúce z projektov financovaných z programov a fondov EÚ (t. j. programu Mládež v akcii, programu celoživotného vzdelávania, programu Erasmus+ a Európskeho sociálneho fondu) a existujúce siete spolupráce v rámci politiky v oblasti mládeže, ako je napríklad Európske vzdelávacie centrum pre politiku v oblasti mládeže (EKCYP).
            
         
               40.
            
            
               Zohľadnila príspevok sektora mládeže k pravidelnému a systematickému posudzovaniu budúcich potrieb trhu práce a požadovaných zručností a kompetencií.
            
         
               41.
            
            
               Presadila a zabezpečila, aby sa budúce programy EÚ pre mladých ľudí, ako je napríklad Erasmus+, v rámci svojich priorít zaoberali mladými ľuďmi, ktorí majú menej príležitostí, predovšetkým mladými ľuďmi v situácii NEET.
            
         
               42.
            
            
               Podporovala dialóg medzi zainteresovanými stranami, ktoré sa zaoberajú otázkami mladých ľudí, vrátane zástupcov z oblasti práce s mládežou a zástupcov podnikateľského sektora, so zameraním na mladých ľudí v situácií NEET, ich individuálne poradenstvo a rozvoj sociálnych zručností.
            
         
               43.
            
            
               Riešila v rámci semináru na vysokej úrovni na základe medzisektorovej spolupráce medzi podnikmi, akademickou obcou, verejnými orgánmi, mládežou a inými zainteresovanými stranami výzvy a možné riešenia pre mladých ľudí v situácii NEET.
            
         
               44.
            
            
               Naďalej monitorovala vývoj týkajúci sa návrhu, vykonávania a výsledkov systémov záruky pre mladých ľudí prostredníctvom viacstranného dohľadu Výboru pre zamestnanosť v rámci európskeho semestra, analyzovala vplyv zavedených politík a o tomto vývoji pravidelne podávala správy.
            
         
               45.
            
            
               Naďalej podporovala úsilie členských štátov a ďalších zainteresovaných strán o zlepšenie vytvárania možností vysokokvalitného učenia sa prácou, a to najmä v rámci Európskeho združenia učňovskej prípravy, ako aj výmenu najlepších postupov a skúseností týkajúcich sa schém učňovskej prípravy.
            
         
      (1)  V roku 2012 nebolo v Európe zamestnaných, nezúčastňovalo sa na vzdelávaní alebo odbornej príprave 7,5 milióna mladých ľudí vo veku 15 – 24 rokov a ďalších 6,5 milióna mladých ľudí vo veku 25 – 29 rokov. Zodpovedá to výraznému nárastu podielu mladých ľudí klasifikovaných ako NEET (teda mladých ľudí, ktorí nie sú zamestnaní, nezúčastňujú sa na vzdelávaní alebo odbornej príprave): v roku 2008 predstavoval tento údaj 11 % mladých ľudí vo veku 15 – 24 rokov a 17 % mladých ľudí vo veku 25 – 29 rokov, do roku 2012 vzrástol tento podiel na 13 % v prvej a 20 % v druhej vekovej kategórii (Eurostat).
   
      (2)  Výbor pre zamestnanosť sa na svojom zasadnutí 19. mája 2010 dohodol, že vymedzenie pojmu „mladí ľudia, ktorí nie sú zamestnaní, nezúčastňujú sa na žiadnom vzdelávaní ani odbornej príprave“ zahŕňa nezamestnané osoby (podľa vymedzenia pojmu, ktoré určila MOP), ktoré sa nezúčastňujú na žiadnom vzdelávaní ani odbornej príprave, a neaktívne osoby (vymedzenie pojmu, ktoré určila MOP), ktoré sa nezúčastňujú na žiadnom vzdelávaní ani odbornej príprave.
   Pozri http://ec.europa.eu/social/BlobServlet?docId=6602&langId=en
   
      (3)  NEET. Mladí ľudia, ktorí nie sú zamestnaní, nezúčastňujú sa na vzdelávaní alebo odbornej príprave: charakteristika, náklady a politické riešenia v Európe, strana 2. Eurofound (2012)
   Pozri http://www.eurofound.europa.eu/pubdocs/2012/54/en/1/EF1254EN.pdf
   
      (4)  Ú. v. EÚ C 120, 26.4.2013, s. 1.
   
      (5)  V nadväznosti na oznámenie Komisie z júna 2013 s názvom „Výzva na prijatie opatrení proti nezamestnanosti mládeže“ a súvisiace závery Európskej rady by mali členské štáty, v ktorých miera nezamestnanosti mladých ľudí prekračuje v niektorých regiónoch 25 %, predložiť plán vykonávania záruk pre mladých ľudí, a to do decembra 2013, pričom ostatné členské štáty by ho mali predložiť v roku 2014.
   
      (6)  Spoločné závery konferencie EÚ o mládeži (Vilnius 9. – 12. septembra 2013).
   
      (7)  Závery Rady z 20. júna 2013 s názvom „K sociálnym investíciám do rastu a súdržnosti“.
   
      (8)  Odporúčanie Rady z 28. júna 2011 o politikách na zníženie predčasného ukončovania školskej dochádzky, Ú. v. EÚ C 191, 1.7.2011, s. 1.
   
      (9)  Pozri odporúčanie Rady z 28. júna 2011 o politikách na zníženie predčasného ukončovania školskej dochádzky, Ú. v. EÚ C 191, 1.7.2011, s. 1. Jedným z hlavných cieľov stratégie Európa 2020 schválených Európskou radou je znížiť podiel osôb, ktoré predčasne ukončia školskú dochádzku, na menej ako 10 % a zabezpečiť, aby najmenej 40 % osôb mladšej generácie získalo kvalifikáciu v rámci terciárneho vzdelávania alebo jeho ekvivalentu.
   
      (10)  Odporúčanie Rady z 20. decembra 2012 o potvrdzovaní neformálneho vzdelávania a informálneho učenia sa (Ú. v. EÚ C 398, 22.12.2012, s. 1).
   
      (11)  Závery Rady o vzdelávaní a starostlivosti v ranom detstve: zabezpečenie optimálneho začiatku pre všetky naše deti vo svete budúcnosti (Ú. v. EÚ C 175, 15.6.2011, s. 8).
   
      (12)  Vyhlásenie Rady z 15. októbra 2013 o Európskom združení učňovskej prípravy.
   
      (13)  Pozri odporúčanie Rady z 22. apríla 2013 o zavedení záruky pre mladých ľudí (Ú. v. EÚ C 120, 26.4.2013, s. 1), bod 16.
   
      (14)  Vykonávacie rozhodnutie Komisie z 26. novembra 2012, ktorým sa vykonáva nariadenie Európskeho parlamentu a Rady (EÚ) č. 492/2011, pokiaľ ide o obsadzovanie voľných pracovných miest a vybavovanie žiadostí o zamestnanie a opätovné zriadenie siete EURES. Ú. v. EÚ L 328, 28.11.2012, s. 21.